Toerismesentrum in Limpopo brand afFoto: Verskaf. Die polisie in Tzaneen ondersoek die brand by ŉ plaaslike toerisme-inligtingsentrum langs die R71. Lt.kol. Moatshe Ngoepe, woordvoerder van die polisie, het gesê die voorval het Maandag omstreeks middernag plaasgevind. “Een van die veiligheidswagte het ŉ brand in die voorste gedeelte van die gebou gewaar. Hy het onmiddellik die brandweer en die polisie in kennis gestel,” het Ngoepe verduidelik. Ngoepe het gesê die brandweer en die polisie het blitsig gereageer en probeer om die vlamme te blus, maar die gebou was reeds in vlamme gehul en hulle kon nie daarin slaag om die brand onder beheer te bring nie. Volgens Ngoepe is die gebou in puin gelê. “Die meubels en elektriese toestelle is alles vernietig. Die skade beloop sowat R500 000.” Die oorsaak van die brand is steeds onbekend. “In dié stadium is daar slegs ŉ ondersoek na die brand. Ons sal eers na afloop van die forensiese toetse kan sê of daar ŉ saak van brandstigting aanhangig gemaak sal word of nie,” het Ngoepe aan Maroela Media gesê. Die ondersoek duur voort. Enigiemand met inligting oor die voorval kan lt.kol. Cecil Machimani by 082 451 7181 bel.